**ФИНАНСОВА ОБОСНОВКА**

**ЗА ПРОЕКТ „Рехабилитация на източен кей в пристанищен терминал Лом“**

Общата стойност на инвестиционния проект е показана в следващата таблица:

|  |  |
| --- | --- |
| **Наименование** | **Общо** |
| Планиране и проектиране | 233 329 |
| Отчуждения | 0 |
| Строителство | 22 203 118 |
| Машини и оборудване | 0 |
| Непредвидени | 2 220 312 |
| Ценова корекция | 2 433 059 |
| Техническа помощ | 337 836 |
| Публичност | 44 406 |
| Надзор, вкл. ЗУТ и авторски | 666 094 |
| **Обща сума , без ДДС** | **28 138 153** |

Начинът за определяне на отделните елементи на инвестиционните разходи са описани и мотивирани по-долу.

За определяне размера на СМР са използвани стойностите от КСС на одобрения от 2019 г. проект за “ Рехабилитация на източен кей в пристанищен терминал Лом“. Техните единични стойности са индексирани към дата на изготвяне на ПИП с анализ на влиянието на макро-икономическите индикатори за периода. Използвана е Методиката за изменение цената на договора за обществена поръчка в резултат на инфлацията по Постановление № 290 от 27.09.2022 г. на Министерски съвет на Република България.

За целта се прилага формулата, посочена в ПМС 290/2022 г., а именно:

**Кn = [(In - Iо)/Iо]\*100.Tn**, където

**Кn** е изразената в проценти стойност, приложима към подлежащите на изменение стойности на строително-монтажни работи, предмет на формиране на стойността на договора и рамковото споразумение (закръглена до втори знак след десетичната запетая);

**In** е стойността на индекса за тримесечието, в което са приети дейностите по договора, или тримесечието, за което се индексира рамковото споразумение;

**Iо** е стойността на индекса към 31.12.2020 г. за оферти, подадени преди 31.12.2020 г. или датата на съответното тримесечие. В случаите на последващо индексиране за Iо е стойността на индекса към последно приложено изменение;

**Tn** е тежестният коефициент за съответния вид строеж съгласно таблицата за Тежест на строителните материали в себестойността на различните видове строежи.

Използван е тежестен коефициент за обекти на железопътна инфраструктура, като най-близък по аналогия до този за обекти на пристанищната инфраструктура, който съгласно Методиката за изменение цената на договор за обществена поръчка в резултат на инфлацията е определен на 57.00%

В зависимост от периода до дата на актуализация на цените са приложени индекси на цени на производител на вътрешния или на международния пазар на строителни материали, които се публикуват всяко тримесечие съответно на интернет страницата на Националния статистически институт (НСИ) – „Индекс на цени на производител на вътрешния пазар на строителни материали“[[1]](#footnote-1) или Евростат. При прилагането на Методиката е избрана опцията с използване на индекса на НСИ, като са отчетени следните фактори:

- Основните икономически дейности по договорите за строителство, които подлежат на индексация по този проект ще се извършват на територията на Република България;

- Основните групи материали, които се използват ще се произвеждат и са доставени от местни производители.

Цените за труд са определени на база средна работна заплата по области, отчетена от НСИ[[2]](#footnote-2), умножена с коефициент 1,7 за сектор Строителство , съгласно данни за разликите в заплащането по икономически сектори[[3]](#footnote-3) и след това умножени с още 1,4 коефициент за работа в тежки условия на труд.

Другите разходи са определени на база експертно мнение и опита на консултанта при изготвянето на други проекти в сферата на транспорта , като процент към разходите за СМР или общите инвестиционни разходи. За целта са анализирани техните стойности по аналогични инфраструктурни проекти в областта на транспорта.

* Разходи за планиране и проектиране са недопустими и са за подготовката на проекта по проект „Рехабилитация на източен кей в пристанищен терминал Лом“, като общата сума е разделена поравно между всички участващи проекти;
* Непредвидените разходи са в размер на 10% от стойността на определените разходи за СМР;
* Разходите за строителен и авторски надзор са определени на 3% от стойността на СМР, базирайки се на данни за средна стойност за сектор Транспорт;
* Разходите за техническа помощ включват управление на проекта, изготвяне на тръжни документи, такси, технически и правни експертизи и други нужди и са определени съгласно изготвените Бюджети за техническа помощ на ЗУИП;
* Разходите за публичност на проекта са определени на 0,2% от стойността на разходите за СМР;
* Предвид резултатите от извършения анализ на макро индикаторите, влияещи върху цената на СМР , на основание Приложение II,б. В.1., т. 3 от РЕГЛАМЕНТ ЗА ИЗПЪЛНЕНИЕ (ЕС) 2015/207 НА КОМИСИЯТА[[4]](#footnote-4) е приложена ценова корекция. Стойността на ценовата корекция е определена на база прогноза за стойността на инфлацията и годините за изпълнението на проекта. Оставащата стойност на средствата за всяка една година от Финансовия план е умножена с размера на очакваната инфлация за съответната година
* Недопустимите разходи за планиране и проектиране са за подготовката на проекта по проект „Осигуряване на техническа помощ за подготовка на проекти за следващия програмен период 2021-2027 г.“, като общата сума е разделена поравно между всички участващи проекти и са в размер на 233 329 лв.

1. <https://infostat.nsi.bg/infostat/pages/reports/result.jsf?x_2=1930> [↑](#footnote-ref-1)
2. [https://www.nsi.bg/bg/content/3930/статистически-райони-област](https://www.nsi.bg/bg/content/3930/%D1%81%D1%82%D0%B0%D1%82%D0%B8%D1%81%D1%82%D0%B8%D1%87%D0%B5%D1%81%D0%BA%D0%B8-%D1%80%D0%B0%D0%B9%D0%BE%D0%BD%D0%B8-%D0%BE%D0%B1%D0%BB%D0%B0%D1%81%D1%82) [↑](#footnote-ref-2)
3. <https://www.zaplatomer.bg/zaplati/stroitelstvo-i-nedvizhimi-imoti> [↑](#footnote-ref-3)
4. <https://eur-lex.europa.eu/legal-content/BG/TXT/PDF/?uri=CELEX:32015R0207&from=RO> [↑](#footnote-ref-4)